钦定古今图书集成/明伦汇编/氏族典/第236卷 > 张彪
## 钦定古今图书集成/明伦汇编/氏族典/第236卷 > 张彪

按《南史张彪传》，“彪不知何许人，自云家本襄阳。或云
左卫将军、衡州刺史兰钦外弟也。少亡命在若邪山
为盗，颇有部曲。临城公大连出牧东扬州，彪率所领
客焉。始为防阁，后为中兵参军，礼遇甚厚。及侯景将
宋子仙攻下东扬州，复为子仙所知。后去，子仙还入
若邪，义举，征子仙不捷，仍走向剡赵。伯超兄子棱为”
侯景山阴令，去职，从彪后怀异心，伪就彪计，请酒为
盟，引刀子披心出血自歃。彪信之，亦取刀刺血报之。
刀始至心，棱便以手案之，望入彪心，刀斜，伤得不深。
棱重取刀刺彪头面，被伤顿绝。棱谓已死，因出外告
彪诸将言已杀讫，欲与求富贵。彪左右韩武入视彪
已苏，细声谓曰：“我尚活，可与手。”于是武遂诛棱。彪不
死，复奉表元帝，帝甚嘉之。及侯景平王僧辩遇之甚
厚，引为爪牙，与杜龛相似，世谓之张杜。贞阳侯践位，
为东扬州刺史。陈文帝据震泽，将及会稽，彪保城，沈
泰说陈文帝曰：“彪部曲家口并在香岩寺，可往收取。”
遂往，尽获之。彪将申进密与泰相知，因又叛彪。彪败
走，不敢还城，据城之西山楼子。及暗得与弟昆仑妻
杨氏去，犹左右数人追随。彪疑之，皆发遣。唯常所养
一犬，名黄苍，在彪前后，未曾舍离，乃还入若邪山中。
沈泰说陈文帝，遣章昭达领千兵重购之，并图其妻。
彪眠未觉，黄苍惊吠劫来，便啮一人，中喉即死。彪拔刀逐之，映火识之，曰：“何忍举恶，卿须我者，但可取头，
誓不生见陈蒨。”劫曰：“官不肯去，请就平地。”彪知不免，
便相随下岭，到平处，谓劫曰：“卿须我头，我身不去也。”
劫遂杀彪并弟，致二首于昭达。